作者:吳潛
標題:賀新郎
內容:晚打西江渡。便抬頭、嚴城鼓角，亂煙深處。無限珠璣雙手接，頗覺奚囊暴富。強載月、空舟回去。勸子不須憂百草，四周維、自著靈鰲柱。互今古，只如許。杭州直北還鄉路。想山中、猿呼鹿嘯，鷺翔鷗舞。盡道翁歸真個也，只怕顏容非故。願從此、耕雲釣雨。盤谷幽深空谷杳，但書來、時寄相思句。千里外，鎮延佇。